Α4-0051/96

Ψήφισμα σχετικά με τη νόσο του Αlzheimer και την πρόληψη των διαταραχών των διανοητικών λειτουργιών των ηλικιωμένων

Το Ευρωπαϊκό Κοινοβούλιο,

- έχοντας υπόψη το ψήφισμά του της 24ης Φεβρουαρίου 1994 σχετικά με τους ηλικιωμένους ((ΕΕ C 77 της 14.03.1944, σελ. 26.)),

- έχοντας υπόψη την πρόταση ψηφίσματος του κ. David W. Martin σχετικά με την νόσο του Alzheimer (Β4-0175/94),

- έχοντας υπόψη την πρόταση ψηφίσματος του κ. Fernandez Albor σχετικά με τη δημιουργία ειδικών κέντρων έρευνας και μελέτης για την πρόληψη της πνευματικής γήρανσης των ηλικιωμένων (B4-0502/95),

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Προστασίας των Καταναλωτών και τις γνωμοδοτήσεις της Επιτροπής Κοινωνικών Υποθέσεων και Απασχόλησης, καθώς και της Επιτροπής Έρευνας, Τεχνολογικής Ανάπτυξης και Ενέργειας (Α4-0051/96),

Α. έχοντας υπόψη ότι η προοδευτική γήρανση των πληθυσμών της Ευρωπαϊκής Ένωσης και η παράταση της διάρκειας της ζωής συνεπάγονται αύξηση των ασθενειών που έχουν σχέση με την ηλικία, μεταξύ των οποίων η νόσος του Alzheimer και τα συναφή σύνδρομα,

Β. έχοντας υπόψη ότι υπολογίζεται ότι ο αριθμός των πασχόντων από τη νόσο του Alzheimer και των συνδρόμων Alzheimer θα έχει φθάσει τα 8 εκατομμύρια, έως το έτος 2000, δηλαδή το 2% σχεδόν των ατόμων ηλικίας άνω των 65 ετών,

Γ. λαμβάνοντας υπόψη ότι η ασθένεια Creutzfeldt-Jakob, αποτελεί ένα είδος άνοιας και για το λόγο αυτό θα έπρεπε να αποτελέσει ουσιαστικό μέρος ενός ευρωπαϊκού προγράμματος για το Αλτζχάϊμερ και την άνοια,

Δ. λαμβάνοντας υπόψη τον αντίκτυπο της νόσου αυτής όχι μόνον στην κατάσταση της υγείας των ευρωπαίων πολιτών αλλά, επίσης, στα κοινωνικά και ιατρικά συστήματα των χωρών μας,

Ε. λαμβάνοντας υπόψη τα συναισθηματικά, σωματικά και οικονομικά προβλήματα που αντιμετωπίζουν οι συγγενείς και φίλοι των ατόμων που πάσχουν από γεροντική άνοια,

ΣΤ. λαμβάνοντας υπόψη τις προσπάθειες που καταβάλλουν και τη συνδρομή που παρέχουν τα άτομα που περιβάλλουν τους ασθενείς που πάσχουν από τη νόσο αυτή, τη σχετική απομόνωσή τους, καθώς και την έλλειψη εκπαίδευσης και την ανεπάρκεια των μέσων που διαθέτουν,

Ζ. θεωρώντας ότι είναι ανάγκη να υποστηριχθεί ενεργώς η ιατρική έρευνα σχετικά με τα αίτια, την εξέλιξη, την ενδεχόμενη θεραπεία της νόσου του Alzheimer, γενικότερα δε σχετικά με τις νευροεκφυλιστικές μορφές και επισημαίνοντας ότι η διάγνωση της νόσου παραμένει δυσχερής, δεδομένου ότι τα συμπτώματά της συγχέονται με αυτά άλλων νόσων,

Η. λαμβάνοντας υπόψη τον αναγκαίο συντονισμό των πολυάριθμων δράσεων που πολύ συχνά είναι αποτέλεσμα ιδιωτικών πρωτοβουλιών, καθώς και την απαραίτητη σύνδεσή τους με τα υφιστάμενα κοινωνικά και ιατρικά συστήματα, που πρέπει να καλύπτει και την ενημέρωση,

Θ. λαμβάνοντας υπόψη την ανεπάρκεια των πολιτικών και οικονομικών δεσμεύσεων των κρατών μελών για μια συνεπή δράση για την καταπολέμηση της νόσου,

Ι. φρονώντας ότι η νόσος του Alzheimer και τα συναφή σύνδρομα πρέπει να θεωρηθούν ως μάστιγα της ανθρωπότητας, κατά την έννοια του άρθρου 129 της Συνθήκης ΕΚ,

1. ζητεί από την Επιτροπή να παρουσιάσει, το συντομότερο δυνατόν, πρόγραμμα δράσεων για την καταπολέμηση της νόσου του Alzheimer και των συναφών συνδρόμων, το οποίο θα επικεντρώνεται:

α) στην επιδημιολογική επίβλεψη[semigr ]

β) στην έγκαιρη ανταλλαγή εμπειριών και ερευνών για την έγκαιρη διάγνωση, προκειμένου να γίνεται διάκριση από άλλες μορφές παραφροσύνης, οι οποίες συνδέονται με συγκεκριμένα αίτια, όπως το πολλαπλό έμφραγμα, ο αλκοολισμός, και από άλλα σύνδρομα που συνδέονται με τη νόσο του Alzheimer και που, σε ορισμένες περιπτώσεις, είναι αναστρέψιμα, αποφεύγοντας στο μέτρο του δυνατού την αλληλοεπικάλυψη και τον πολλαπλασιασμό των ερευνών[semigr ]

γ) στον καθορισμό κατευθυντήριων γραμμών για την εκπαίδευση του προσωπικού που, υπό οιανδήποτε ιδιότητα, ασχολείται με τη νόσο του Alzheimer (ιατρικό και παραϊατρικό προσωπικό), καθώς και για την κατάρτιση συγγενών προσώπων που φροντίζουν τους ασθενείς, προκειμένου να υπάρξει σωστή και αποτελεσματική χρήση των υφιστάμενων πόρων[semigr ]

δ) στην υποστήριξη για την ίδρυση εξειδικευμένων ιατρικών κέντρων και εξωτερικών ιατρείων για τις διανοητικές νόσους, τα οποία θα στελεχωθούν με ιατρούς, συνεργάτες και εμπειρογνώμονες στον τομέα της άνοιας[semigr ]

ε) στη δημιουργία δικτύων αξιολόγησης των νέων μεθόδων θεραπείας και στην υποστήριξη της ανάπτυξής τους[semigr ]

στ) στην αντιπαραβολή και ανταλλαγή εμπειριών στον τομέα των δράσεων υποστήριξης προς τις οικογένειες και τα άτομα που παρέχουν περίθαλψη, στις ενώσεις ασθενών και στις μη κυβερνητικές οργανώσεις, χάρη στην προώθηση της δημοσίευσης και διάδοσης φυλλαδίων που αφορούν την κατάρτιση και την οργάνωση των εθελοντών, τη νομική, ψυχολογική και υγειονομική υποστήριξη, τόσο κατ' οίκον όσο και στα εξωτερικά κέντρα, μέσω της προώθησης ή της δημιουργίας ενώσεων για τη νόσο του Alzheimer, που θα επιτρέπουν στους ενδιαφερόμενους να ανταλλάσσουν τις εμπειρίες τους[semigr ]

ζ) σε εκστρατείες ενημέρωσης που θα προορίζονται για το ευρύ κοινό αλλά, επίσης, για συγκεκριμένες ομάδες, όπως για μαθητές, νοσηλευτικό προσωπικό και κοινωνικούς λειτουργούς, σε πνεύμα σεβασμού του παράφρονος ατόμου και της ανθρώπινης αξίας του[semigr ]

η) στην έγκαιρη διάγνωση και στην αυτοδιάγνωση[semigr ]

2. καλεί την Επιτροπή να δώσει δημοσιότητα στις επιτυχείς πρωτοβουλίες, όπως είναι το τηλέφωνο Alzheimer, το οποίο λειτουργεί σε 24ωρη βάση, για την πληροφόρηση των ατόμων που φροντίζουν ασθενείς με Alzheimer, όπως αυτό ήδη λειτουργεί σε ορισμένα κράτη μέλη, όπως είναι επίσης τα εφημερεύοντα κέντρα για τη συνδρομή της κατ' οίκον περίθαλψης, τα ημερήσια και νυκτερινά κέντρα υποδοχής, οι ομάδες συζήτησης με τους συγγενείς των ασθενών, καθώς και η εβδομάδα ευαισθητοποίησης του κοινού σχετικά με τη νόσο του Alzheimer και η παγκόσμια ημέρα της νόσου του Alzheimer που έχουν ήδη εξαγγελθεί[semigr ]

3. ζητεί από την Επιτροπή να ενισχύσει, στο πλαίσιο του ερευνητικού προγράμματος BIOMED, μέσω της χορήγησης συμπληρωματικών ποσών, την υποστήριξη σε συντονισμένες δράσεις έρευνας, αλλά και βασικής έρευνας, σχετικά με τη νόσο του Alzheimer, ιδίως δε σε ό,τι αφορά την πιθανή σχέση μεταξύ της πρόσληψης αλουμινίου μέσω πρόσθετων ουσιών σε τρόφιμα και της νόσου του Alzheimer[semigr ]

4. ζητεί από την Επιτροπή να ενισχύσει την υποστήριξη στην έρευνα για τη νόσο του Alzheimer και τα συναφή σύνδρομα, μεταξύ άλλων με την υλοποίηση δράσεων και την πρόβλεψη ειδικών δημοσιονομικών κονδυλίων, όπως για παράδειγμα, για τη σύσταση ειδικής ομάδας εργασίας[semigr ]

5. ζητεί από τα κράτη μέλη:

α) να χαράξουν την κατάλληλη στρατηγική βάσει της οποίας θα λάβουν σχετικά μέτρα κυρίως για τη συνεργασία μεταξύ των κοινωνικών και των υγειονομικών υπηρεσιών[semigr ]

β) να καταρτίσουν πολιτική η οποία να προβλέπει τη μερική ή ολική κάλυψη των ιατρικών δαπανών και των κοινωνικών επιβαρύνσεων που εξακολουθούν ακόμη να αντιμετωπίζουν οι οικογένειες ή το περιβάλλον των ασθενών[semigr ]

γ) να προωθήσει την καθιέρωση ειδικών κύκλων κατάρτισης για το παραϊατρικό προσωπικό, μεταξύ άλλων με την ενδεχόμενη καθιέρωση παρα- πανεπιστημιακών κύκλων μαθημάτων ή σπουδών σύντομης διάρκειας[semigr ]

δ) να δημιουργήσει και να υποστηρίξει ειδικές νοσοκομειακές και εξωνοσοκομειακές υποδομές για τα άτομα που έχουν φθάσει στο έσχατο στάδιο της νόσου[semigr ]

6. χαιρετίζει και υποστηρίζει την οργάνωση «Ευρώπη Alzheimer» και τις άλλες ευρωπαϊκές ενώσεις που ασχολούνται με ασθενείς που πάσχουν από τη νόσο του Alzheimer, καθώς και με το περιβάλλον τους.

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.